plantebælter
Plantebælter er regelmæssige zoner, der oftest strækker sig over kontinenterne i øst-vestlig retning. De er karakteriseret ved en ret ensartet vegetation.
Plantebælternes form og udstrækning er nært knyttet til Jordens klimazoner, der dannes på grund af Jordens rotation og jordaksens hældning. Men også fordelingen af land og hav, kolde og varme havstrømme og bjergkæder har stor indflydelse på klima- og plantebælternes nøjagtige beliggenhed. Disse modererende faktorer kan bevirke, at plantebælterne undertiden løber i andre retninger end øst-vest.
I bjergegne findes ved stigende højder over havet en vegetationszonering, der minder meget om de plantebælter, der er udviklet pga. temperaturstigningen fra polerne til ækvator. Der er ofte, men ikke altid sammenfald mellem plantebælter og florariger.